David Yi Gbeye | Tsɔɔ O Bimɛ Ní\nKe o ngɛ gbeye yee ɔ, mɛni o peeɔ?— Eko ɔ, o yaa o papaa kɛ o yayo a ngɔ nɛ a ye bua mo. Se nɔ kpa ko hu ngɛ nɛ e ma nyɛ maa ye bua mo. E ngɛ he wami pe nɔ tsuaa nɔ. O le nɔ nɛ ji lo?— Ee, lɛ ji Yehowa Mawu. Mo ha nɛ waa kase niheyo ko nɛ e biɛ ji David nɛ ngɛ Baiblo ɔ mi ɔ he ní. E le kaa Yehowa maa ye bua lɛ be tsuaa be, lɔɔ he ɔ, e yi gbeye.\nKɛ je benɛ David ji bimwɔyo nɛ e fɔli tsɔse lɛ nɛ e suɔ Yehowa. Enɛ ɔ ye bua David nɛ ke e kɛ níhi nɛ a ngɛ gbeye kpe po ɔ, e yi gbeye. E le kaa Yehowa ji e huɛ, nɛ Yehowa maa ye bua lɛ. Ligbi ko ɔ, David ya ngɛ tohi hyɛe ngɛ nga a nɔ, nɛ jata agbo ko ba nu to ɔ kake! O le nɔ́ nɛ David pee lo? E nyɛɛ jata a se nɛ e ya gbe lɛ! Nɛ be kpa ko hu ɔ, benɛ osisiblisi ko ma to ɔ eko numi ɔ, David gbe lɛ! Mɛnɔ lɛ o susu kaa e ye bua David ɔ?— Anɔkuale, Yehowa lɛ ye bua David.\nBe ko hu ɔ, David tsɔɔ kaa e yi gbeye kulaa. Jamɛ a be ɔ mi ɔ, Israelbi ɔmɛ kɛ Filistibi ɔmɛ ngɛ ta hwue. Filistibi ɔmɛ a ta bulɔ kake ka wawɛɛ nitsɛ nɛ e je oblai! A tsɛɛ lɛ ke Goliat. Oblai nɛ ɔ ye Israel ta buli ɔmɛ kɛ Yehowa a he fɛu. Goliat de Israel ta buli ɔmɛ kaa ke a ma nyɛ lɛ ɔ, a ba nɛ a kɛ lɛ ba hwu ta. Se Israelbi ɔmɛ tsuo ye gbeye wawɛɛ kaa a kɛ lɛ maa hwu ta. Benɛ David nu sane ɔ he ɔ, e de Goliat ke: ‘I kɛ mo maa hwu! Yehowa maa ye bua mi nɛ ma ye o nɔ kunumi!’ O susu kaa David ngɛ kã lo?— Ee, David ngɛ kã. O suɔ nɛ o maa le nɔ́ nɛ ba ngɛ lɔɔ se lo?\nDavid ngɔ e we amlami ɔ kɛ tɛ enuɔ, nɛ e ho konɛ e kɛ oblai ɔ ya hwu ta. Benɛ Goliat hyɛ David nɛ e na kaa e wɛ ɔ, e ye David he fɛu. Se David de lɛ ke: ‘Moo lɛɛ o kɛ klaate ma ye ngɔ, se imi lɛɛ i ma o ngɔ ngɛ Yehowa biɛ mi!’ Kɛkɛ nɛ e ngɔ tɛ kɛ wo amlami ɔ mi, nɛ e sa fo nɛ e kɛ Goliat yaa kpe, nɛ e fɔ tɛ ɔ. Tɛ ɔ ya ná Goliat hɛ nya, nɛ e sɛ lo ɔ mi! Oblai ɔ nɔ si nɛ e gbo! Filistibi ɔmɛ ye gbeye nɛ mɛ tsuo a tu fo. Kɛ pee kɛɛ nɛ niheyo wayoo kaa David nyɛ nɛ e ye oblai ɔ nɔ kunimi ɔ?— Yehowa ye bua lɛ, ejakaa Yehowa ngɛ he wami kulaa pe jamɛ a oblai ɔ!\nDavid yi gbeye ejakaa e le kaa Yehowa maa ye bua lɛ\nMɛni o ma nyɛ maa kase ngɛ David sane ɔ mi?— Yehowa ngɛ he wami pe nɔ tsuaa nɔ. Nɛ e ji o Huɛ. Enɛ ɔ he ɔ, be tsuaa be nɛ o maa ye gbeye ɔ, mo kai kaa Yehowa ma nyɛ maa ye bua mo konɛ o ko ye gbeye!\nLa 56:3, 4\nMɛni David pee be mi nɛ jata kɛ osisiblisi ko ba nu e to ɔ eko ɔ?\nBenɛ Goliat ye Yehowa he fɛu ɔ, mɛni David de lɛ?\nMɛni blɔ nɔ David gu kɛ ye Goliat nɔ kunimi?\nMɛni heje nɛ David yi jata a, osisiblisi ɔ, kɛ Goliat gbeye ɔ?\nMɛni o ma nyɛ maa kase ngɛ David sane ɔ mi?